Z A K L J U Č C I

sa 27. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 30. siječnja 2023. godine

*Upit*

*Imaju li medicinske sestre zaposlene na Odjelu za kardiorespiratornu dijagnostiku pravo na dodatak na plaću na uvjete rada od 28%?*

**Zaključak broj 109**

**Povjerenstvo upućuje na zaključak broj 92. s 24. sjednice održane 15. lipnja 2022. koji glasi: Pravo na dodatak na osnovnu plaću od 28% na posebne uvjete rada ostvaruju radnici koji 2/3 radnog vremena rade na poslovima liječenja aktivne TBC. Pod pojmom 2/3 radnog vremena s bolesnicima koji se liječe od aktivne tuberkuloze podrazumijeva se ukupan broj sati provedenih na radnom mjestu bez obzira na broj intervencija kod pacijenata koji boluje od aktive tuberkuloze pluća. Navedeno se odnosi na radnike čije je radno mjesto na odjelima i poliklinikama gdje se vrši dijagnostika i terapija aktivne tuberkuloze pluća.**

*Upit*

*Imaju li medicinske sestre zaposlene na Odjelu funkcijske dijagnostike pluća pravo na dodatak na plaću na uvjete rada od 28%?*

**Zaključak broj 110**

**Povjerenstvo upućuje na zaključak broj 92. s 24. sjednice održane 15. lipnja 2022. koji glasi: Pravo na dodatak na osnovnu plaću od 28% na posebne uvjete rada ostvaruju radnici koji 2/3 radnog vremena rade na poslovima liječenja aktivne TBC. Pod pojmom 2/3 radnog vremena s bolesnicima koji se liječe od aktivne tuberkuloze podrazumijeva se ukupan broj sati provedenih na radnom mjestu bez obzira na broj intervencija kod pacijenata koji boluje od aktive tuberkuloze pluća. Navedeno se odnosi na radnike čije je radno mjesto na odjelima i poliklinikama gdje se vrši dijagnostika i terapija aktivne tuberkuloze pluća.**

*Upit*

*Moli se tumačenje izračuna prekovremenih radnih sati.*

**Zaključak broj 111**

**Dežurstvo je oblik rada kada radnik mora biti nazočan u zdravstvenoj ustanovi nakon redovitoga radnog vremena ustanove, odnosno vrijeme u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili drugom mjestu koje odredi poslodavac.**

**Vrijeme koje radnik provede u dežurstvu smatra se radnim vremenom.**

**Ukoliko je dežurstvo određeno unutar redovnog mjesečnog fonda radnih sati, vrijeme provedeno u dežurstvu plaća se kao redovan rad. Vrijeme provedeno u dežurstvu iznad mjesečnog fonda radnih sati plaća se kao prekovremeni rad.**

*Upit*

*Smatra li se, da radnici sa zvanjem dipl. sanitarni inženjer, dipl. inženjer prehrambene tehnologije, dipl. inženjer medicinske biokemije, prvostupnik sanitarnog inženjerstva, prvostupnik zdravstveno laboratorijske dijagnostike i kemijski tehničar koji obavljaju analize mikrobioloških, fizikalnih i fizikalno-kemijskih pokazatelja u uzorcima voda (pitke, otpadne, podzemne i površinske), hrane i predmeta opće uporabe, obavljajući poslove svojih radnih mjesta sudjeluju u procesu dijagnostike i liječenja u smislu članka 58. Kolektivnog ugovora za djelatnost zdravstva i zdravstvenog osiguranja, odnosno da li imaju pravo na dodatak od 8% zbog iznimne odgovornosti za život i zdravlje ljudi?*

**Zaključak broj 112**

**Prvostupnik medicinsko-laboratorijske dijagnostike u zavodima za javno zdravstvo na odjelu zdravstvene ekologije ima pravo na dodatak na plaću za iznimnu odgovornost za život i zdravlje ljudi u iznosu od 8% od osnovne plaće.**

**Svi zdravstveni radnici u zavodima za javno zdravstvo bez obzira na kojem radnom mjestu rade imaju pravo na dodatak na plaću zbog iznimne odgovornosti za život i zdravlje ljudi u iznosu od 8% od osnovne plaće.**

**Nezdravstveni radnici imaju pravo na dodatak na plaću zbog iznimne odgovornosti za život i zdravlje ljudi u iznosu od 8% od osnovne plaće ako sudjeluju u procesu dijagnostike i liječenja.**

*Upit*

*Ima li liječnik specijalist, kao voditelj Odsjeka pri Uredu ravnateljstva županijskog zavoda pravo na položajni dodatak sukladno članku 56 Kolektivnog ugovora?*

*Koji koeficijent, sukladno Uredbi o nazivima radnih mjesta i koeficijentima složenosti poslova u javnim službama ima liječnik specijalist u županijskom nastavnom zavodu. Ako je istom temeljem znanstvenog stupnja sukladno članku 52. stavku 2. Kolektivnog ugovora dodijeljen dodatak na plaću 15%?*

**Zaključak broj 113**

**a) Ovisno o zaključenom ugovoru o radu između radnika i poslodavca te radnom mjestu na koje je isti raspoređen ovisi i primjena članka 56. Kolektivnog ugovora.**

**b) Povjerenstvo nije nadležno za tumačenje uredbe o nazivima radnih mjesta i koeficijentima složenosti poslova u javnim službama.**

*Upit*

*Ostvaruje li glavna sestra službe pravo na položajni dodatak iz članka 56. Kolektivnog ugovora s obzirom da je Uredbom o nazivima radnih mjesta i koeficijentima složenosti poslova u javnim službama, radno mjesto glavne sestre službe svrstano u položaj I. vrste?*

**Zaključak broj 114**

**Povjerenstvo upućuje na zaključke broj 101. i 102. s 25. sjednice održane 22. rujna 2022. koji glase: Glavne sestre kojima je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora, ali ostvaruju pravo na odgovarajući dodatak na posebne uvjete rada sukladno članku 55. Kolektivnog ugovora. Glavna sestra klinike, odnosno kliničkog zavoda u kliničkoj ustanovi, zavoda i OHBP-a u kliničkoj ustanovi te glavna sestra službe i OHBP-a u županijskoj ustanovi kojoj je koeficijentom složenosti poslova utvrđen položajni dodatak kao sastavni dio koeficijenta ne ostvaruju pravo na položajni dodatak sukladno članku 56. Kolektivnog ugovora.**

*Upit*

*Molimo tumačenje na što se odnosi, odnosno što obuhvaća pojam primopredaje službe, odnosno radi li se o komunikaciji između dviju službi/dva tima zdravstvenih radnika o svim važnim informacijama zdravstvene skrbi o jednom pacijentu ili je tim pojmom obuhvaćena općenito cjelokupna priprema radnika za rad. Konkretno u zavodima za hitnu medicinu ne postoji primopredaja u smislu razmjene podataka o pacijentima u službi, pa se postavlja pitanje treba li ona obuhvaćati primjerice, zaduživanje i provjeru medicinske opreme, pregled vozila i druge oblike pripreme za rad. Također, obzirom da svaki član tima sanitetskog prijevoza (vozač i med. tehničar) i timova hitne medicine (vozač, med. tehničar, liječnik) ima neki vid pripreme za rad, molimo tumačenje znači li to i da su svi djelatnici zaduženi za primopredaju.*

**Zaključak broj 115**

**Priprema za rad u vidu zaduživanja i provjere medicinske opreme, pregled vozila i drugi oblici pripreme za rad nije primopredaja u smislu članka 28. stavka 8. i 9. Kolektivnog ugovora.**

*Upit*

*Ima li administrativni radnik u stalnom radnom odnosu pravo na dodatak na plaću za rad na patologiji?*

**Zaključak broj 116**

**Administrativni radnik na patologiji ostvaruje pravo na dodatak s posebnih uvjeta rada od 14% od osnovne plaće.**

*Upit*

*Ima li pravo na dodatnih pet dana godišnjeg odmora prema posebnim uvjetima rada, s najmanje 2/3 radnog vremena administrativni radnik u stalnom radnom odnosu na odjelima patologije i citologije?*

**Zaključak broj 117**

**Povjerenstvo upućuje na zaključak broj 52. s 11. sjednice održane 6. veljače 2020. koji glasi: Administrativni radnik na odjelu patologije nema pravo na dodatnih pet dana godišnjeg odmora prema posebnim uvjetima rada s najmanje 2/3 radnog vremena sukladno članku 33. točki e).**

*Upit*

*Ostvaruju li liječnici specijalisti zaposleni u bolnicama temeljem svoje specijalizacije pravo na uvećanje plaće od 5% temeljem novog Kolektivnog ugovora za djelatnike (zdravstvene) u javnim službama, odnosno da li im se specijalizacija, konkretno iz fizikalne medicine i medicinske rehabilitacije priznaje kao završeni poslijediplomski specijalistički studij, i temeljem toga uvećanje osnovice plaće za 5%, iako nemaju izrađen specijalistički rad?*

**Zaključak broj 118**

**Pitanje je uređeno Temeljnim kolektivnim ugovorom za službenike i namještenike u javnim službama te tumačenje te odredbe nije u nadležnosti ovoga Povjerenstva.**

*Upit*

*Ima li anesteziolog pravo na 5% dodatka na plaću po Kolektivnom ugovoru?*

**Zaključak broj 119**

**Pitanje je uređeno Temeljnim kolektivnim ugovorom za službenike i namještenike u javnim službama te tumačenje te odredbe nije u nadležnosti ovoga Povjerenstva.**

*Upit*

*Ima li dr.med.dent prema kolektivnom ugovoru o zdravstvu pravo na redoviti sistematski pregled te koliko često?*

**Zaključak broj 120**

**Sukladno članku 65.c Kolektivnog ugovora svi radnici do 50 godina starosti svake 3 godine, a radnici iznad 50 godina starosti svake 2 godine imaju pravo na sistematski pregled. Dinamiku obveznih sistematskih pregleda planira i kontrolira poslodavac, na način da svake godine prema abecednom redoslijedu poslodavac odredi najmanje 1/3 zaposlenika do 50 godina starosti odnosno polovicu zaposlenika iznad 50 godina starosti radi odlaska na pregled u tekućoj godini.**

*Upit*

*Može li se radniku, koji po raspredu ne radi u smjenskom radu kontinuirano svaki tjedan ili svaki mjesec tijekom cijele godine (većinu mjeseci radi u prvoj smjeni), priznati pravo na dva dana godišnjeg odmora?*

**Zaključak broj 121**

**Za ostvarivanje prava na dodatna 2 dana godišnjeg odmora prema uvjetima rada, tj. radu u smjenama potrebno je da radnik radi u smjenskom radu u skladu s člankom 49. stavcima 2., 3. i 4. KU.**

*Upit*

*Ostvaruju li zdravstveni radnici koji rade u hitnim ambulantama pedijatrije koje su izdvojene iz ustrojenog OHBP-a pravo na 5 dana godišnjeg odmora temeljem članka 33. točke e prema posebnim uvjetima rada, s najmanje 2/3 radnog vremena?*

**Zaključak broj 122**

**Povjerenstvo upućuje na zaključak broj 2 s 2. sjednice održane 17. listopada 2018. koji glasi: Radnici koji najmanje 2/3 radnog vremena rade u djelatnosti hitne medicine imaju pravo na dodatnih 5 radnih dana godišnjeg odmora prema posebnim uvjetima rada.**

*Upit*

*Jesu li odredbom članka 37 stavka 1. podstavka 1. obuhvaćeni i stručni ispiti nezdravstvenih radnika?*

**Zaključak broj 123**

**Radnik ostvaruje pravo na plaćeni dopust u trajanju od 7 dana sukladno članku 37. podstavku 1. (polaganje stručnog ispita) ako se takav ispit polaže za potrebe poslodavca.**